କ୍ରିସେଲ୍ଲେ ଆଲମେଇଦା ଜଣେ ଭାରତୀୟ ଓ ଆମେରକୀୟ ଅଭିନେତ୍ରୀ, ଯିଏକି ହିନ୍ଦୀ କଥାଚିତ୍ରରେ କାମ କରିବା ସହିତ ଆମେରକୀୟ ଦୂରଦର୍ଶନ ଧରାବାହିକରେ କାମ କରନ୍ତି । ଶିକ୍ଷା ଆଲମେଇଦା କନେକ୍ଟିକଟ-ଷ୍ଟୋରସ୍ ବିଶ୍ୱବିଦ୍ୟାଳୟରୁ ଅଭିନୟରେ ସ୍ନାତକୋତ୍ତର ହାସଲ କରିଥିଲେ ଏବଂ ଲସ୍ ଆଞ୍ଜେଲ୍ସର କାଲିଫର୍ନିଆ ବିଶ୍ୱବିଦ୍ୟାଳୟରୁ ଅଭିନୟରେ ତାଙ୍କ ମାଷ୍ଟର ଅଫ୍ ଫାଇନ ଆର୍ଟ ପାଇଁ ସମ୍ପୂର୍ଣ୍ଣ ବୃତ୍ତି ଗ୍ରହଣ କରିଥିଲେ । ଅଭିନୟ ଜୀବନ ଆଲମେଇଦାଙ୍କ ଅଭିନୟ ଜୀବନରେ ହୁଏନ୍ କିରନ୍ ମେଟ୍ କାରେନ୍‌ରେ ସେ ଜଣେ ହିନ୍ଦୀ କଥାଚିତ୍ର ଅଭିନେତ୍ରୀ କିରଣ ଭୂମିକାରେ ଅଭିନୟ କରିଥିଲେ, ଯିଏକି ଜଣେ ମହିଳା ପତ୍ରିକାରଙ୍କ ସହ ସମ୍ପର୍କ ରଖିଥିଲେ । ଏହି କଥାଚିତ୍ର ପାଇଁ ଭାରତରେ ଅନେକ ବିବାଦ ସୃଷ୍ଟି ହୋଇଥିଲା । ୨୦୦୪ ମସିହାରେ ମୁକ୍ତିଲାଭ କରିଥିବା ଜୋନା ଫ୍ରିମ୍ୟାନଙ୍କ ନିର୍ଦ୍ଦେଶିତ ଫ୍ରାଙ୍କଲିନ୍ ଆବ୍ରାହମ୍‌ରେ ସେ ଇଣ୍ଡିଆ ଭୂମିକାରେ ଅଭିନୟ କରିଥିଲେ ଏବଂ ରବି କପୁରଙ୍କ ନିର୍ଦ୍ଦେଶିତ ୨୦୧୬ର କଥାଚିତ୍ର ମିସ୍ ଇଣ୍ଡିଆ ଆମେରିକାରେ ସେ ବିନ୍ଦୁ କପୁର ଭୂମିକାରେ ଅଭିନୟ କରିଥିଲେ । ଏକ କ୍ଷୁଦ୍ର ଚଳଚ୍ଚିତ୍ର ପାଇଁ ସେ ଇଡିଲୱିଲ୍ଡ ଫିଲ୍ମ ଫେଷ୍ଟିଭାଲରେ ଶ୍ରେଷ୍ଠ ଅଭିନେତ୍ରୀ ଭାବରେ ମନୋନୀତ ହୋଇଥିଲେ । ଦୂରଦର୍ଶନରେ ସେ ଦି ବିଗ୍ ବିଙ୍ଗ୍ ଥିଓରୀର  "ଟ୍ରାନ୍ସପୋର୍ଟର୍ ମାଲ୍ ‌ଫଙ୍କସନ୍ " ଅଧ୍ୟାୟରେ ସେ ରାଜ କୋଥ୍ରାପାଲୀଙ୍କର ହେବାକୁ ଥିବା ପତ୍ନୀ ଲକ୍ଷ୍ମୀ ଭୂମିକାରେ ଅଭିନୟ କରିଥିଲେ । ତାଙ୍କ ଅଭିନୀତ ଅନ୍ୟ ଧାରାବାହିକ ଗୁଡ଼ିକ ହେଉଛି; ଆରେଷ୍ଟ ଡେଭଲପ୍‌ମେଣ୍ଟ, କେଭ୍‌ମ୍ୟାନ୍, ଗ୍ରେସ୍ ଆନାଟୋମି, ମେଲିସା ଏବଂ ଜୋଏ, ଶୋ ଟାଇମର ସେମ୍‌ଲେସ୍, ଗସିପ୍ ଗାର୍ଲ, ସେକ୍ସ ଆଣ୍ଡ ଦି ସିଟି ୨, ବଡି ଅଫ୍ ପ୍ରୁଫ୍ ଏବଂ ଲୋସିଲି ଏକ୍ଜାକ୍ଟଲି ନିକୋଲ । ମଞ୍ଚରେ, ସେ ନ୍ୟୁୟର୍କ ସହରରେ ଅବସ୍ଥାପିତ ଏକ ପେସାଦାର ଦକ୍ଷିଣ ଏସୀୟ କମ୍ପାନୀ ରାସା ଥିଏଟର ସହିତ କାମ କରନ୍ତି, ଯେଉଁଠି ସେ ଇଉଜିନ୍ ଓ ନିଲ୍‌ଙ୍କ ନାଟକ ଆବୋର୍‌ସନ୍ ଏବଂ ସରୋଭର୍ ବାଙ୍କାଙ୍କ ନାଟକ ଦି ଏଣ୍ଡ୍ ଅଫ୍ ଅପର୍ନାସ୍‌ରେ କାମ କରିଛନ୍ତି ।